《邯郸才人嫁为厮养卒妇》
清代·商景徽

妾自承恩初，同心绾双结。灿烂若明霞，流霞不能涅。

晨眺漳河流，夜卧丛台月。岂知中道乖，蛾眉坐沦没。

春风伴赭衣，秋霞改玄发。镜台宝髻疏，罗裳暗香歇。

愿作巫山云，朝朝反宫阙。

作者简介：商景徽，生卒年不详，字嗣音，浙江会稽（今浙江绍兴）人。明兵部尚书商周祚次女，商景兰妹，上虞徐咸清妻。有国色，博学工诗，诗逼盛唐，讲究格律，居然名家。清兵入关后，与夫偕隐，年逾八十犹吟诗读书不辍，其子女如徐昭华皆承母训，多才华，名重一时。著有《咏鵻堂诗草》（一作《承堂集》）。与夫合著《小学》一书，自一画至多画，正形声，明训义，名曰《资治文字》。